
מוזמנים:	שלמה גור	- מנכ"ל משרד המשפטים
	אלחנן זוכוביצקי	- משרד המשפטים, ממונה על הסיוע המשפטי

מנהל/ת הוועדה:	דורית ואג

מתמחה ליועץ המשפטי:	בועז פרסלר

קצרנית:	אסתר מימון




סדר היום:	תקנות הסיוע המשפטי (תיקון), התש"ס-2000

תקנות הסיוע המשפטי (תיקון), התש"ס-2000

היו"ר אמנון רובינשטיין:

	בוקר טוב. אני פותח את ישיבת ועדת החוקה, חוק ומשפט בנושא תקנות הסיוע המשפטי (תיקון), התש"ס-2000 - אישור התקנות והצבעות.

	אני רוצה להזכיר לחברים, שהיו לנו דיונים ארוכים, ממושכים, וביקשנו ממשרד המשפטים שיחזרו ויציעו הצעה חדשה לאחר התייעצות, גם עם הארגונים וגם עם חברי הכנסת. שלמה גור, תאמר לנו בקצרה מה ההצעה החדשה.

שלמה גור:

	כמו שהיושב-ראש אמר, מאז הישיבה האחרונה קיימנו סבב דיונים עם העמותות, עם לשכת עורכי-הדין ועם החברים הנכבדים, ועלו בישיבה האחרונה שלוש נקודות שעליהן ביקשו שנתמקד: האחת - גובה האגרה; השנייה - התשלום החד-פעמי לשנה שלמה; השלישית - מענק פטור ליושב-ראש הסיוע המשפטי. כך קבענו, ואלה התקנות החדשות העולות בקנה אחד עם מכלול ההסכמות.

ראובן ריבלין:

	 זה היה בהתייעצות עם לשכת עורכי-הדין ועם הסנגוריה הציבורית?

אלחנן זוכוביצקי:

	היתה התייעצות עם כל הארגונים הוולונטריים.

יעל דיין:

	 אכן, חילוקי הדעות שהיו, נפתרו, אבל עדיין דרך לפנינו, משום שיש לנו בעיה עם הגובה שעד אליו מקבלים פטור, משום שחלק גדול מהפונים, בפועל, ההכנסה הפעילה שלהם היא נמוכה מאוד - אלה אנשים שנתונים לעול משכנתה כבדה, עושים להם חישוב של מבחן יכולת ולא מבחן הכנסה. האם יש כוונה עתידית לגבי זה?

אלחנן זוכוביצקי:

	על-פי התיקון של התקנות, תהיה לי סמכות להוציא הנחיות לפטור אנשים במקרים חריגים, בהתחשב ביכולת הכלכלית שלהם. למשל, יש אדם שיכול להיות זכאי לסיוע משפטי על-פי ההכנסה שלו ברוטו, אבל למעשה כל הכספים שלו מעוקלים. במקרה זה הוא יהיה פטור. אם ניקח, למשל, אישה ממקלט לנשים מוכות, שכרגע מגיעה, ואין לה הכנסה, היא תקבל פטור.

היו"ר אמנון רובינשטיין:

	 אני מציע שאת ההנחיות הפנימיות האלה תעביר לידיעת חברי הוועדה.

יוסף לפיד:

	האם יש מפתח מסוים או נוהג, שכשקובעים אגרות, שתקבע גם מפתח שאם מדד יוקר המחיה עולה, למשל, יותר מ-20%, שלא תהיה שחיקה. האם אי-אפשר להסדיר את העניין הזה?

שלמה גור:

	סעיף העדכון הוא למעשה מפתח גם להעלאות בגלל אינפלציה וגם השפעות בגלל היעדר אינפלציה.

אלחנן זוכוביצקי:

	המפתח מופיע בסוף התקנות.

יעל דיין:

	 התשלום כולל גם אם יש מספר תיקים באותו עניין?

שלמה גור:

	חופשי שנתי.

היו"ר אמנון רובינשטיין:

	מי בעד אישור תקנות הסיוע המשפטי (תיקון), התש"ס-2000?

הצבעה
בעד תקנות הסיוע המשפטי (תיקון), התש"ס-2000 - רוב
נגד - אין
נמנעים - אין
תקנות הסיוע המשפטי (תיקון), התש"ס-2000 אושרו.

היו"ר אמנון רובינשטיין:

	תקנות הסיוע המשפטי אושרו פה אחד. תודה רבה. הישיבה נעולה.

הישיבה ננעלה בעשה 10:05



